સરદાર વલ્લભભાઈ પટેલે ભારતના ભવિષ્ય સામે દુનિયાએ સેવેલી ચિંતાને દૂર કરી દીધી હતી. આ માટે સરદારને શત શત નમન કરતાં ૮મી જુલાઇ, ૧૯૪૭ના રોજ વલ્લભભાઈ પટેલે આપેલા વક્તવ્યની યાદ તાજી કરતાં પીએમ મોદીએ કહ્યું કે, તેમના આહવાન પર સેંકડો રાજાઓ એક થઇ ગયાં, ભારત એક થઇ ગયું. રાજા-રજવાડાંઓના ત્યાગ અને બલિદાનને પણ સતત સ્મૃતિમાં રાખવા તેમણે સ્ટેચ્યુ ઓફ યુનિટી પાસે જ ૫૫૦ રજવાડાંઓના વિલીનીકરણની યાદ અપાવતું મ્યુઝિયમ બનાવવાનો અનુરોધ કર્યો હતો. સાથોસાથ અહીં એકતા છોડ વિતરિત કરવા સૂચન કર્યું હતું. જેથી અહીં મુલાકાતે આવનાર દરેક વ્યક્તિ આ છોડ લઇ જઉ ઉછેરે અને દેશની એકતાને સદાય સાચવવા પ્રયાસ કરે.